S-13/2017

Mál þetta, sem dómtekið var 17. þessa mánaðar, var höfðað með ákæru útgefinni af lögreglustjóranum á Suðurnesjum 16. síðasta mánaðar, á hendur R-x-x K-x-x, kt. 000000-0000, með lögheimili í Lettlandi, en dvalarstað að Framnesvegi 8 í Reykjanesbæ, „fyrir umferðarlagabrot með því að hafa, laugardaginn 20. ágúst 2016, ekið bifreiðinni [...] um Sjávargötu og Njarðarbraut, Reykjanesbæ, sviptur ökurétti og undir áhrifum áfengis og þannig verið óhæfur til að stjórna bifreiðinni örugglega (vínandamagn í blóði mældist 2,34‰)“ og að hafa þannig brotið gegn „1., sbr. 2. mgr. 45. gr. og 1. mgr. 48. gr. umferðarlaga nr. 50/1987, allt sbr. 1. mgr. 100. gr. sömu laga.“

Í ákærunni er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Mál nr. S-43/2017, sem höfðað var á hendur ákærða með ákæru útgefinni 23. síðasta mánaðar, var sameinað þessu máli með heimild í 1. mgr. 169. gr. laga nr. 88/2008 um meðferð sakamála. Þar eru ákærða gefin að sök „umferðarlagabrot með því að hafa, laugardaginn 5. nóvember 2016, ekið bifreiðinni [...] austur Suðurlandsveg, við Gljúfurholt, Ölfusi, sviptur ökurétti á 112 kílómetra hraða á klukkustund, að teknu tilliti til vikmarka, þar sem leyfður hámarkshraði er 90 kílómetrar á klukkustund“ og að hafa þannig gerst brotlegur við 2. mgr. 37. gr. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga.

Í þeirri ákæru er þess krafist að ákærði verði dæmdur til refsingar og til greiðslu alls sakarkostnaðar.

Um málsatvik er skírskotað til framangreindra ákæruskjala.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu. Háttsemin samkvæmt fyrri ákærunni þykir réttilega heimfærð til 1., sbr. 3. mgr. 45. gr. og 1. mgr. 48. gr. umferðarlaga nr. 50/1987, allt sbr. 1. mgr. 100. gr. sömu laga og háttsemin í síðari ákærunni er þar réttilega heimfærð til 2. mgr. 37. gr. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga. Ákærði hefur því unnið sér til refsingar.

Samkvæmt sakavottorði hefur ákærða þrívegis áður verið gerð refsing. Hann féllst á greiðslu sektar og tímabundna sviptingu ökuréttar með sátt hjá lögreglustjóra 4. júní 2012, fyrir að aka án þess að hafa öðlast ökuréttindi og undir áhrifum áfengis. Með annarri slíkri sátt 5. september 2013, féllst hann á greiðslu sektar og tímabundna sviptingu ökuréttar, fyrir að aka sviptur ökurétti og undir áhrifum áfengis, fyrr á því ári. Loks var hann með dómi 29. apríl 2015 dæmdur í þrjátíu daga fangelsi og sviptur ökurétti ævilangt, fyrir að aka sviptur ökurétti og undir áhrifum ávana- og fíkniefna.

Að framangreindum sakaferli virtum, sbr. 5. töluliður 1. mgr. 70. gr. almennra hegningarlaga nr. 19/1940 og eftir 77. gr. sömu laga, þykir refsing ákærða samkvæmt 1. mgr. 100. gr. umferðarlaga, hæfilega ákveðin fangelsi í þrjá mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga um meðferð sakamála nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum málsins, nemur samanlagt 35.915 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, R-x-x K-x-x, sæti fangelsi í þrjá mánuði.

Ákærði er sviptur ökurétti ævilangt.

Ákærði greiði 35.915 krónur í sakarkostnað.

H-kk-nf Þ-kk-nf